**Excursiòn a Barcelona**

Αναχώρηση την Παρασκευή 07 Απριλίου από Θεσσαλονίκη και άφιξη στη Βαρκελώνη την ίδια μέρα.

Τακτοποίηση στο ξενοδοχείο και πανέτοιμοι για μια πρώτη γνωριμία με την κοσμοπολίτικη Βαρκελώνη.

Θα πάμε στην Plaza Cataluna, θα περπατήσουμε την La Rambla, θα δούμε στους πάγκους που υπάρχουν δεξιά και αριστερά, θα χαζέψουμε τις διάφορες attracciones, τα ανθρώπινα αγάλματα, θα θαυμάσουμε το γραφικό “θέατρο του δρόμου” της διασημότερης πεζοδρομημένης λεωφόρου της Barcelona και θα καταλήξουμε στο παλιό λιμάνι ( πορτ βελ ) , στο εντυπωσιακό άγαλμα του Κολόμβου (μονουμεντ α Κολόμ), όποιος αντέχει θα συνεχίσει στο μοντέρνο συγκρότημα της Barcelona, το Maremagnum με το γνωστό και μεγαλύτερο ενυδρείο της Ευρώπης το Aquarium με περισσότερα από 8.000 ψάρια, ανάμεσά τους και καρχαρίες.

Νομίζω πως ήρθε η ώρα να φάμε κανένα tapas συνοδεία με κανένα ποτηράκι sangria μιας και το στομάχι μας άρχισε ήδη να διαμαρτύρεται.

Στην Plaza Real όποιος θέλει θα μπορούσε να συνεχίσει σε ρυθμούς flamenco σε μια απλή Tabla Flamenco.

Κάπως έτσι θα ολοκληρωθεί η πρώτη μας γνωριμία με την εξεζητημένη, κοσμοπολίτικη καταλανική πόλη.

Στόχος για τις επόμενες μέρες είναι να επισκεφτούμε την Passeig de Gracia όπου θα θαυμάσουμε τα εντυπωσιακά μοντερνιστικά κτίρια του Gaudi, Domenec y Montaner, το Casa Battlò, θα επισκεφτούμε την απίστευτη, κυματιστή Pedrera (Casa Milà), το Casa Amatlier, το Casa Morera. Επίσης τη γνωστή σε όλους Αγία Οικογένεια, Sagrada Familia του Gaudi που χρόνια τώρα προσπαθούν να την τελειώσουν, μάταια όμως.

Επίσης θα επισκεφτούμε το Barrio Gotico ( Γοτθική Συνοικία) της Barcelona, κάπου εκεί θα συναντήσουμε τη Βουλή της τοπικής καταλανικής κυβέρνησης ( Palau de la Generalitat ), απέναντι το δημαρχείο της πόλης ( Αjuntament ), παρακάτω τον καθεδρικό ναό, δε θα παραλείψουμε ασφαλώς να επισκεφτούμε το Museo de Picasso (προαιρετικό) και θα καταλήξουμε για τους λάτρεις της κλασικής μουσικής ( έχω κάποιους στο μυαλό μου…) στο επιβλητικό Palau de la Musica Catalana.

Κάποια από τις επόμενες μέρες θα επισκεφτούμε ένα άλλο απίστευτο έργο του Gaudi, το Parc Guell με το γνωστό δράκο το οποίο νομίζεις πως ανήκει σε σκηνικό παραμυθιού του Disney.

Επίσης θα μαγευτούμε από την Fontana Magica στην Plaza Espanya, θα περπατήσουμε προς το επιβλητικό Palau Nacional, θα κατευθυνθούμε στο Poble Espanyol όπου και θα περιηγηθούμε στα στενά σοκάκια του που περιλαμβάνουν δείγματα αρχιτεκτονικής πολλών περιοχών της Ισπανίας. Θα περάσουμε από το Palau San Gordi που είναι σήμερα το γήπεδο της Espanyol και θα επισκεφτούμε το Ίδρυμα Juan Miro. Θα γευτούμε λίγη από την ευφάνταστη τέχνη του Miro, θα διασκεδάσουμε με τα έργα του και γεμάτοι χρώματα θα επιστρέψουμε στο κέντρο περνώντας από τις ολυμπιακές εγκαταστάσεις του 1992 (προαιρετικά).

Μιας και μιλήσαμε για αθλητισμό δε γίνεται να μην επισκεφτούμε και το διάσημα Camp Nou και να ξεναγηθούμε στις εγκαταστάσεις του, στην έδρα της πιο σημαντικής ομάδας της πόλης την FC BARCELONA, η οποία δεν είναι απλά μια ομάδα αλλά ακόμα μια έκφραση καταλανικού πατριωτισμού.

Νομίζω πως ήδη πήραμε μια έντονη γεύση της Barcelona και του ιδιαίτερου χαρακτήρα της. Τα υπόλοιπα από κοντά γιατί η αλήθεια είναι πως περπατώντας γνωρίζεις ένα μέρος, σκοντάφτοντας στους ανθρώπους του, παρατηρώντας τις συνήθειές τους, την καθημερινότητά τους.

Αυτά τα “λίγα” είχα να καταγράψω αν και γνωρίζετε πως δε φημίζομαι για τη λακωνικότητά μου, από εσάς περιμένω μόνο **καλή διάθεση**, **χαμόγελα**, ένα ζευγάρι άνετα παπούτσια, μια ασφαλή τσάντα κρεμασμένη χιαστή ή μία “μπανάνα” ( ακόμη πιο ασφαλή), αντοχή στο περπάτημα και υπομονή ( αχρείαστη να είναι ).

Eπιστροφή στις 10 Απριλίου το βράδυ στη Θεσσαλονίκη.

Buen viaje

P.S.1 Στην τιμή περιλαμβάνονται τα αεροπορικά εισιτήρια Θεσσαλονίκη-Girona (Barcelona) - Girona (Barcelona) -Θεσσαλονίκη, διαμονή τριών ημερών σε ξενοδοχείο σε δίκλινα δωμάτια, ξενάγηση από την ‘’διεθνούς φήμης ξεναγό’’ Δώρα Ντότση & επιπλέον τρομερή διάθεση από όλους μας.

P.S.2 Συνάντηση στο αεροδρόμιο στην αίθουσα αναχωρήσεων στις 3.30μ.μ. με ταυτότητα ή διαβατήριο, με τσάντα χειρός &

μέγεθος βαλίτσας 55Χ40Χ20, βάρος -10kg, οι συσκευασίες των υγρών έως 100ml έκαστο.